b'\n_START_ARTICLE_\nKorektivno odr\xc5\xbeavanje\n_START_PARAGRAPH_\nKorektivno odr\xc5\xbeavanje se mo\xc5\xbee opisati kao vrsta odr\xc5\xbeavanja koje se poduzima kada je pojedini dio ili sustav otkazao ili je istro\xc5\xa1en. Dakle, korektivno odr\xc5\xbeavanje je odr\xc5\xbeavanje koje se realizira NAKON javljanja kvara. Ono se poduzima radi povrata tog dijela ili sustava u prvobitno, radno stanje. Drugi opis ovog odr\xc5\xbeavanja je da je ovo jedini na\xc4\x8din odr\xc5\xbeavanja pri kojem se ni\xc5\xa1ta ne radi, odnosno odr\xc5\xbeavanje po na\xc4\x8dinu "Ne diraj, vidi\xc5\xa1 da radi"._NEWLINE_Ovo je naj\xc4\x8de\xc5\xa1\xc4\x87i na\xc4\x8din odr\xc5\xbeavanja koji se danas primjenjuje, a ujedno je i prividno najjeftiniji. Cijena teku\xc4\x87eg odr\xc5\xbeavanja u ovom slu\xc4\x8daju je jednaka 0, naime ne postoje izdaci za teku\xc4\x87e odr\xc5\xbeavanje. Odr\xc5\xbeavanje se vr\xc5\xa1i tek nakon \xc5\xa1to kvar nastupi a po\xc4\x8desto uz kvar pojedinog dijela nastaje \xc5\xa1teta i na okolnim dijelovima i ure\xc4\x91ajima. Osim toga, pouzdanost sustava s ovim na\xc4\x8dinom odr\xc5\xbeavanja je upitna, ona je direktno ovisna o pouzdanosti najslabije komponente. Zastoji u radu se ne mogu predvidjeti kao ni vrijeme potrebno za popravak sustava. Da bi se izbjegli du\xc5\xbei zastoji uslijed kvarova pri ovom na\xc4\x8dinu odr\xc5\xbeavanja jedina je mogu\xc4\x87nost imati sve dijelove sustava u pri\xc4\x8duvi \xc5\xa1to znatno poskupljuje odr\xc5\xbeavanje. Iz navedenog je o\xc4\x8dito da se ovim na\xc4\x8dinom odr\xc5\xbeavanja ne mogu odr\xc5\xbeavati va\xc5\xbeniji i skuplji sustavi, ve\xc4\x87 se oni odr\xc5\xbeavaju pojedinim na\xc4\x8dinima preventivnog odr\xc5\xbeavanja. Ovaj na\xc4\x8din se primjenjuje na manje i jeftinije stavke, npr. u zrakoplovu \xc4\x87e se sustavi za pogon odr\xc5\xbeavati preventivno, a hladnjak pi\xc4\x87a u zrakoplovu korektivno. Primjena korektivnog odr\xc5\xbeavanja je prihvatljiva svuda gdje konzekvence pojave kvara nisu takove da name\xc4\x87u primjenu planskog (preventivnog ili prediktivnog) odr\xc5\xbeavanja. Korektivno odr\xc5\xbeavanje se uvijek obavlja bez raspore\xc4\x91ivanja i naj\xc4\x8de\xc5\xa1\xc4\x87e neplanski, ali i za pojedine aktivnosti korektivnog odr\xc5\xbeavanja se tako\xc4\x91er kreiraju planovi odr\xc5\xbeavanja.'